Universis presentes litteras inspecturis: Guillermus, miseratione divina, episcopus Autissiodorensis, eternam in Domino salutem. Notum facimus quod cum de causa et controversia que erat inter magistrum Thomam, officialem Autissiodorensem, et nunc archipresbyterum Autissiodor., ex una parte, et religiosas mulieres abbatissam et conventum monast. de Crisenone, ex altera, super causa visitationis et procurationis quas petebat ab eisdem ratione archipresbyteratus sui, in nos, propter bonum pacis, esset compromissum sub forma et modis que in instrumento super hoc confecto plenius continetur. Nos, auditis hinc et inde propositis et allegatis, pro bono pacis, taliter inter partes duximus ordinandum: videlicet quod ipse magister Thomas, archipresbyter memoratus, et sui successores qui pro tempore fuerint, de biennio in biennium solam procurationem in abbatia supradicta pro se et suis, dummodo inibi ultra tres equitaturas non ducant, nec volumus ipsos ultra quam premittimus occasione officii sui aliquid posse petere quoquo modo aut exercere, nisi tantum predicationis officium quod per seipsos exercere poterunt si sibi videbitur expedire. Actum etiam fuit et dictum expresse in dicto compromisso quod pro expensis hinc inde factis neutra pars contra alteram possit exigere nomine expensarum. Actum et datum apud Regennam, anno Domini millesimo ducentesimo octuagesimo quarto, mense februario, presentibus magistris Mattheo de Chellis, canonico Autissiodorensi et baillivo Domini episcopi Autissiodorensis, Joanne de la Toniere, curato de Courgiaco, Stephano, apothecario Autissiodorensi, fratre Regnaldo Viviani, ordinis FF. Predicatorum, Michaele curato de Tregniaco, Jacobo de Colonia, Michaele curato de Briaria, et pluribus aliis. Actum ut supra.